Societatea de Transport Bucureşti (STB) a lansat luni licitaţia pentru achiziţia a 40 de tramvaie noi de 18 metri lungime. Valoarea estimată a achiziţiei este de 307,6 milioane de lei, cu posibilitatea suplimentării cu 461,4 de milioane de lei dacă vor fi comandate încă 60 de tramvaie.

Licitaţia lansată luni de STB vizează achiziţia de tramvaie noi din gama de 18 m cu podea total coborâtă .

Contractul de furnizare va fi unul multianual, cu derulare în anii 2019 şi până în 2022, reprezentând încheierea contractului şi respectiv livrarea a 40 bucăţi tramvai şi posibilitatea încheierii unui act adiţional de prelungire a valabilităţii maxim până în 2024 şi de suplimentare a cantităţii cu până la maxim 60 de bucăţi.

Valoarea estimată aferentă pentru 40 bucăţi tramvaie este de 307.600.000 lei fără TVA. În cazul suplimentarii cu până la maxim 60 bucăţi tramvaie (respectiv cu suma de 461.400.000 lei fără TVA), valoarea estimată maximă totală devine 769.000.000 lei fără TVA.

Termenul limită de depunere a ofertelor este 2 decembrie 2019, acestea urmând a fi evaluate până pe 2 iunie 2020.

În ce priveşte licitaţia pentru cele 100 de tramvaie noi de 36 metri lungime, aceasta a trecut pe 25 septembrie în etapa de evaluare financiară, după ce Primăria Capitalei a primit avizul necesar pentru etapa tehnică de la Agenţia Naţională pentru Achiziţii Publice (ANAP). Amintim că pentru cel mai mare contract de tramvaie din ţară se bat turcii de la Durmazlar şi asocierea Astra Vagoane Călători – CRRC Sifang.

Primăria Muncipiului Bucureşti a publicat pe 11 decembrie 2018 anunţul pentru achiziţia a 100 de tramvaie de 36 metri, valoarea estimată a contractului fiind de 845,68 milioane de lei, fără TVA (180 milioane de euro).

loading...